CELEX: 52016PC0077
Language: mt
Date: 2016-02-19
Title: Proposta għal DEĊIŻJONI TAL-KUNSILL dwar il-pożizzjoni li trid tiġi adottata għan-nom tal-Unjoni Ewropea fl-Organizzazzjoni Marittima Internazzjonali waqt l-40 sessjoni tal-Kumitat ta’ Faċilizzazzjoni, id-69 sessjoni tal-Kumitat tal-Protezzjoni tal-Ambjent tal-Baħar u s-96 sessjoni tal-Kumitat tas-Sigurtà Marittima dwar l-adozzjoni tal-emendi għall-Konvenzjoni ta’ Faċilizzazzjoni MARPOL l-Anness IV, ir-Regolamenti SOLAS II-2/13 u II-2/18, il-Kodiċi ta’ Sistema ta’ Sikurezza kontra n-Nirien u l-Kodiċi ta’ Programm Imtejjeb ta’ Kontroll tal-2011

IL-KUMMISSJONI EWROPEA
            Brussell, 19.2.2016
            COM(2016) 77 final
            2016/0048(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li trid tiġi adottata għan-nom tal-Unjoni Ewropea fl-Organizzazzjoni Marittima Internazzjonali waqt l-40 sessjoni tal-Kumitat ta’ Faċilizzazzjoni, id-69 sessjoni tal-Kumitat tal-Protezzjoni tal-Ambjent tal-Baħar u s-96 sessjoni tal-Kumitat tas-Sigurtà Marittima dwar l-adozzjoni tal-emendi għall-Konvenzjoni ta’ Faċilizzazzjoni MARPOL l-Anness IV, ir-Regolamenti SOLAS II-2/13 u II-2/18, il-Kodiċi ta’ Sistema ta’ Sikurezza kontra n-Nirien u l-Kodiċi ta’ Programm Imtejjeb ta’ Kontroll tal-2011 
            
               
         
         
            
               MEMORANDUM TA’ SPJEGAZZJONI
            
            
               1.INTRODUZZJONI
            
            
               Din il-proposta tal-Kummissjoni tikkonċerna l-istabbiliment tal-pożizzjoni tal-Unjoni fl-40 sessjoni tal-Kumitat ta’ Faċilitazzjoni (FAL 40) tal-Organizzazzjoni Marittima Internazzjonali (OMI), id-69 sessjoni tal-Kumitat tal-Protezzjoni tal-Ambjent Marin (MEPC 69) tal-OMI u s-96 sessjoni tal-Kumitat tas-Sigurtà Marittima (MSC 96) tal-OMI fir-rigward tas-6 emendi stabbiliti b’mod individwali fis-subintestaturi li ġejjin.
            
            
               1.1Analiżi ġenerali tal-Konvenzjoni ta’ Faċilitazzjoni
            
            
               Id-39 sessjoni tal-Kumitat ta’ Faċilitazzjoni (FAL 39) approvat l-emendi għall-Anness tal-Konvenzjoni ta’ Faċilitazzjoni (FAL) bil-għan li jiġu adottati waqt il-FAL 40, wara l-ftehim tal-FAL 35 biex tinbeda reviżjoni komprensiva tal-Konvenzjoni bil-ħsieb li jiġi żgurat li jiġu indirizzati b'mod adegwat il-ħtiġijiet preżenti u emerġenti tal-industrija marittima kif ukoll biex timmordenizza d-dispożizzjonijiet tagħha, waqt li tikkunsidra l-iżviluppi fil-qasam tat-trażmissjoni tal-informazzjoni u d-dejta b’mezzi elettroniċi u l-kunċett ta’ "single window".
            
            
               Ta’ interess partikolari għall-UE hemm il-kwistjoni tar-rekwiżit li jiġi inkluż numru tal-viża fejn applikabbli, fuq il-listi tal-Passiġġieri u l-kwistjoni tas-sodisfazzjoni tal-formalitajiet ta’ rapportar f’format elettroniku. 
            
            
               Għad hemm ċerti differenzi bejn il-Konvezjoni FAL u l-liġi tal-UE fir-rigward tal-Istandard 2.6.1 (rigward id-dejta meħtieġa mill-awtoritajiet pubbliċi biex tkun inkluża fil-lista tal-Ekwipaġġ), Standard 2.23, Standard 3.10, Standard 3.10.2, Standard 3.45 u l-Prattika Rakkomandata 3.21. Skont l-Artikolu VIII tal-Konvenzjoni FAL, tali differenzi għandhom jiġu nnotifikati lis-Segretarju Generali tal-OMI mill-Gvernijiet kontraenti. 
            
            
               Dawn il-bidliet għall-Konvenzjoni ta' Faċilitazzjoni huma stabbiliti fl-Anness 1 tar-rapport tal-FAL 39 (FAL 39/16). Il-paragrafu 4.43 tar-rapport tal-FAL 39 jindika li l-bidliet sejrin jiġu adottati fil-FAL 40. 
            
            
               1.2Emendi għar-Regolamenti 1 u 11 tal-Anness IV ta’ MARPOL rigward ir-rekwiżiti taż-Żona Speċjali 
            
            
               It-68 sessjoni tal-Kumitat tal-Protezzjoni tal-Ambjent tal-Baħar (MEPC 68) ikkunsidrat jekk waslux biżżejjed notifiki dwar id-disponibilità ta’ faċilitajiet tal-akkoljenza tal-port, skont ir-Regolament 13 tal-Anness IV tal-MARPOL, biex jippermettu li jiġu implimentati d-dispożizzjonijiet taż-Żona Speċjali tal-Baħar Baltiku, kif ukoll biex tiġi ddefinita ż-żona li għaliha jista' jkollhom effett id-dispożizzjonijiet għal Żona Speċjali, waqt li kkunsidrat li n-notifika ġiet ipprovduta biss minn tmienja mid-disa’ Stati Baltiċi. 
            
            
               Ġie miftiehem li ġew riċevuti biżżejjed notifiki u li għalhekk jistgħu jiġu stabbiliti dati effettivi għad-dħul fis-seħħ taż-Żona Speċjali kif definiti fid-dokument MEPC 68/10/2. Ġie stabbilit li d-definizzjoni proposta taż-żona kienet differenti minn dik definita fl-Anness IV tal-MARPOL u li jkun hemm bżonn ta’ emenda fl-Anness IV ta’ MARPOL biex id-definizzjoni l-ġdida ta’ Żona Speċjali kif definita fid-dokument MEPC 68/10/2 tidħol fis-seħħ. 
            
            
               Dawn l-emendi għar-Regolamenti 1 u 11 tal-Anness IV ta’ MARPOL, huma stabbiliti fl-Anness tad-dokument MEPC 69/3/3, bil-għan li jiġu adottati waqt l-MEPC 69, kif indikat fil-paragrafu 10.22 tar-rapport tal-MEPC 68 (MEPC 68/21). L-emendi ġew iċċirkolati mis-Segretarjat tal-OMI permezz tal-Ittra Ċirkolari Nru 3591 tas-7 ta’ Ottubru 2015 skont Artikolu 16 tal-MARPOL inkluż abbozz ta’ riżoluzzjoni tal-MEPC biex jiġu adottati. 
            
            
               1.3Emendi għar-Regolament SOLAS II-2/13
            
            
               L-MSC 95 approva l-abbozz ta’ emendi għar-Regolament SOLAS II-2/13 li se jistabbilixxi r-rekwiżiti għall-evalwazzjoni ta’ rotot għall-evakwazzjoni permezz ta’ analiżi tal-evakwazzjoni kmieni fil-proċess tad-disinn, li se japplikaw għal vapuri ro-ro ġodda u vapuri tal-passiġġieri oħrajn li jġorru iktar minn 36 passiġġier. L-analiżi għandha tintuża biex tiġi identifikata u eliminata, sakemm ikun prattikabbli, il-konġestjoni li tista’ tiżviluppa waqt l-abbandun, minħabba l-moviment normali tal-passiġġieri u l-ekwipaġġ tul rotot għall-evakwazzjoni, inkluż il-possibilità li l-ekwipaġġ jista’ jkollu bżonn jiċċaqlaq tul dawn ir-rotot f’direzzjoni opposta għall-moviment tal-passiġġieri. Barra dan, l-analiżi għandha tintuża biex jintwera li l-arranġamenti għall-evakwazzjoni huma flessibbli biżżejjed biex jipprovdu l-possibilità li ċerti rotot għall-evakwazzjoni, stazzjonijiet tal-assemblaġġ, stazzjonijiet tal-imbarkazzjoni jew opri tal-baħar tas-salvataġġ jistgħu ma jkunux disponibbli minħabba emerġenza.
            
            
               Dawn il-bidliet huma stabbiliti fl-Anness 14 tal-MSC 95/22/add 2. Il-paragrafu 10.19 tar-rapport tal-MSC 95 (MSD 95/22) jindika li l-bidliet se jiġu adottati fl-MSC 96. 
            
            
               1.4 Emendi għar-Regolament SOLAS II-2/18 li jikkonċernaw żoni għall-inżul ta' ħelikopter fuq vapuri tal-passiġġieri ro-ro għal vapuri ġodda flimkien mal-Kapitolu 17 il-ġdid fil-Kodiċi ta’ Sistemi ta’ Sikurezza kontra n-Nirien. 
            
            
               Il-Kapitolu II-2/18 tas-SOLAS fih ir-rekwiżiti għall-faċilitajiet għal ħelikopter. Dawn l-emendi għall-Konvenzjoni SOLAS għandhom l-għan li jintroduċu Ċirkolari tal-OMI MSC.1/Circ.1431 – Linji Gwida għall-approvazzjoni ta’ apparati tat-tifi tan-nar bir-ragħwa f’faċilità għall-ħelikopter – mit-22 ta’ Ġunju 2012, biex tagħmel id-dispożizzjonijiet tagħha mandatorji. Għalhekk, is-sistema ta’ applikazzjoni bir-ragħwa hi meħtieġa biex tkun konformi mal-linji gwida. Dawn l-emendi ġew approvati mit-92 sessjoni tal-Kumitat għas-Sigurtà Marittima (MSC 92), bil-għan li jiġu adottati waqt it-93 sessjoni tiegħu (MSC 93). 
            
            
               Fir-rigward tal-adozzjoni prevista fl-MSC 93, il-Kunsill adotta d-Deċiżjoni 2014/280/UE tat-8 ta’ Mejju 2013
                  1
               , li tipprevedi pożizzjoni għall-UE biex taqbel mal-adozzjoni tal-emendi għar-Regolament SOLAS II-2/18. 
            
            
               Madankollu, fl-istadju tal-adozzjoni, l-MSC 93 iddeċida li jirreferi l-abbozz ta' emendi lura għat-tieni (2) sessjoni tas-Sotto-Kumitat tal-OMI għas-Sistemi u l-Apparat tal-Vapuri (SSE 2) għal iktar konsiderazzjoni.
            
         
         
            
               Wara l-eżitu tal-SSE 2, b’konnessjoni mal-abbozz ta’ emendi għar-regolament SOLAS II-2/18, l-MSC 95 innota li l-SSE 2 kien ipprepara wkoll il-Kapitolu 17il-ġdid għall-Kodiċi tas-Sistemi tas-Sikurezza kontra n-Nirien (il-Kodiċi FSS) rigward it-tagħmir għat-tifi tan-nar bir-ragħwa għal faċilità tal-ħelikopters għall-approvazzjoni, bil-għan li jiġu adottati mill-MSC 96. Minħabba d-deċiżjoni li jiġi ppreparat l-Artikolu 17 il-ġdid għall-Kodiċi FSS, l-SSE 2 talab lill-MSC 95 biex tikkunsidra modifiki konsegwenzjali għall-abbozz ta’ emendi għar-Regolament SOLAS II-2/18, bil-għan li jiġu adottati mill-MSC 96 iktar milli mill-MSC 95, flimkien mal-adozzjoni tal-Kapitolu 17 il-ġdid tal-Kodiċi FSS.
            
            
               Għalhekk, l-emendi mmodifikati tar-Regolament SOLAS II-2/18 huma għal darb'oħra inklużi f’din il-proposta għad-Deċiżjoni tal-Kunsill billi dawn se jiġu kkunsidrati iktar fl-MSC 96, bil-għan li jiġu adottati flimkien mal-Kapitolu 17 il-ġdid tal-Kodiċi FSS. 
            
            
               Dawn il-bidliet għall-emendi għar-regolament SOLAS II-2/18 huma stabbiliti fl-Anness 2 tal-SSE 2/20. Il-paragrafu 12.16 tar-rapport tal-MSC 95 (MSC 95/22) jindika li dawn l-emendi se jiġu adottati fl-MSC 96. Il-Kapitolu 17 il-ġdid għall-Kodiċi tal-FSS huwa stabbilit fil-punt 2 tal-Anness 18 tar-rapport tal-MSC 95 (MSC 95/22/Add. 2). Il-paragrafu 12.15 tar-rapport tal-MSC 95 (ir-rapport MSC 95/22) jindika li l-bidliet se jiġu adottati fl-MSC 96. 
            
            
               1.5 Il-Kapitolu 8 rivedut tal-Kodiċi tas-Sistemi tas-Sikurezza kontra n-Nirien rigward bexxiexa awtomatiċi, sistemi tad-detezzjoni tan-nar u ta’ allarm f’każ ta’ nar
            
            
               Bħala konsegwenza ta’ fallimenti li jseħħu f'sistemi ta' bexxiexi awtomatiċi minħabba akkumulazzjoni jew sadd b'depożiti minerali, l-MSC 95 approva abbozz ta' emendi għall-Kapitolu 8 tal-Kodiċi tas-Sistemi ta’ Sikurezza kontra n-Nirien (il-Kodiċi FSS) li jistabbilixxu li trid tingħata attenzjoni speċjali għall-ispeċifikazzjoni tal-kwalità tal-ilma fornut mill-manifattur tas-sistema biex tippreveni l-korrużjoni interna u s-sadd tal-bexxiexi. 
            
            
               L-istruzzjonijiet tal-manifatturi għall-ikkummissjonar, l-ispezzjoni u l-manutenzjoni jridu jinkludu l-ispeċifikazzjonijiet għall-kwalità tal-ilma li jrid jintuża tul il-ħajja tas-sistema u l-kwalità tal-ilma trid tiġi mmonitorjata b’mod attiv abbord.
            
            
               Dawn l-emendi huma stabbiliti fil-punt 1 tal-Anness 18 tal-MSC 95/22/Add.2. Il-paragrafu 12.11 tar-rapport tal-MSC 95 (ir-rapport MSC 95/22) jindika li l-bidliet se jiġu adottati fl-MSC 96.
                     
            
            
               1.6Emendi għall-Kodiċi tal-Programm Imtejjeb ta’ Kontroll (ESP, Enhanced Survey Programme) tal-2011 
            
            
               L-Iskema ta’ Valutazzjoni tal-Kundizzjoni (CASm Condition Assessment Scheme) tal-OMI tistabbilixxi l-qafas għal spezzjoni intensifikata ta’ vapuri li għandhom iżjed minn 15-il sena. Il-Programm Imtejjeb ta' Spezzjonijiet matul kontrolli ta' Bastimenti ta' Tagħbija bl-Ingrossa u ta' Tankers taż-Żejt jew il-Programm Imtejjeb ta' Stħarriġ (ESP) jispeċifika kif issir din il-valutazzjoni intensifikata. Billi l-CAS tuża l-ESP bħala għodda biex tikseb l-għan tagħha, il-CAS tirreferi għall-ESP bħala għodda biex tagħmel dan. Dawn l-emendi għall-Kodiċi ESP jirrigwardaw l-armonizzazzjoni tal-użu ta’ termini relatati ma’ organizzazzjonijiet rikonoxxuti tul il-Kodiċi.  L-emendi proposti huma ta’ natura editorjali. Għalhekk l-MSC 95 qabel li jitħejja corrigendum għall-Anness 2 tar-rapport tal-MSC 94 (MSC 94/21), bil-għan li jiġu inkorporati l-modifiki msemmija qabel fit-test awtentiku tar-riżoluzzjoni MSC.381(94) dwar l-emendi għall-kodiċi internazzjonali dwar il-Programm Imtejjeb ta’ Spezzjonijiet waqt il-kontrolli ta’ bastimenti ta’ tagħbija bl-ingrossa u tankers taż-żejt, 2011 (il-Kodiċi ESP tal-2011). 
            
            
               Dawn il-bidliet huma stabbiliti fl-Anness 15 tal-MSC 95/22/Add 2. Para 10.26 tar-rapport tal-MSC 95 (ir-rapport MSC 95/22) jindika li l-bidliet se jiġu adottati fl-MSC 96.
            
            
               2.ADOZZJONI TAL-EMENDI TAL-OMI
            
            
               2.1Adozzjoni tal-emendi 
            
            
               L-emendi stabbiliti fil-punti 1.1 – 1.6 hawn fuq ġew approvati waqt id-39 sessjoni tal-Kumitat ta’ Faċilitazzjoni bejn it-22 u s-26 ta’ Settembru 2014, it-68 sessjoni tal-Kumitat għall-Protezzjoni tal-Ambjent tal-Baħar bejn il-11 u l-15 ta’ Mejju 2015 u l-95 sessjoni tal-Kumitat tas-Sigurtà Marittima bejn it-3 u t-12 ta’ Ġunju 2015, u għandhom jiġu sottomessi għall-adozzjoni lill-40 sessjoni tal-Kumitat ta’ Faċilitazzjoni bejn l-4 u t-8 ta’ April 2016, lid-69 sessjoni tal-Kumitat tal-Protezzjoni tal-Ambjent tal-Baħar bejn it-18 u t-22 ta’ April 2016 u lis-96 sessjoni tal-Kumitat tas-Sigurtà Marittima bejn il-11 u l-20 ta’ Mejju 2016.
            
            
               2.2Aċċettazzjoni 
            
            
               Ladarba jkunu approvati u adottati mit-tliet Kumitati, l-emendi stabbiliti fil-punti 1.1 sa 1.6 hawn fuq jiġu kkomunikati għall-aċċettazzjoni lill-Partijiet Kontraenti rispettivi. 
            
            
               3.LEĠIŻLAZZJONI RELEVANTI TAL-UE U KOMPETENZA TAL-UE
            
            
               3.1Reviżjoni ġenerali tal-Konvenzjoni ta’ Faċilitazzjoni
            
            
               L-iskop tad-Direttiva 2010/65/UE tal-Parlament Ewropew u tal-Kunsill dwar il-formalitajiet tar-rappurtar għal bastimenti li jaslu fi u/jew jitilqu minn portijiet tal-Istati Membri u li tħassar id-Direttiva 2002/6/KE huwa li l-proċeduri amministrattivi applikati għat-trasport marittimu jiġu ssimplifikati u armonizzati billi tagħmel it-trażmissjoni elettronika ta’ informazzjoni mandatorja u billi tirrazzjonalizza l-formalitajiet tar-rappurtar. Il-formalitajiet tar-rappurtar identifikati fl-Anness tad-Direttiva huma klassfikati fi 3 kategoriji: A) atti legali tal-Unjoni, B) il-formoli u l-formalitajiet FAL skont il-Konvenzjoni FAL u Ċ) formalitajiet oħrajn meħtieġa mil-leġiżlazzjoni nazzjonali. L-użu ta’ formoli FAL fi ħdan l-UE hu evalwat u l-informazzjoni meħtieġa mill-atti legali tal-Unjoni u l-formoli FAL hi mmappjata biex fejn japplika, jiġi żgurat l-użu tal-ispeċifikazzjonijiet elettroniċi tal-formola FAL. L-Artikolu 7 tad-Direttiva jistabbilixxi li l-Istati Membri għandhom jaċċettaw il-formoli FAL għas-sodisfazzjon tal-formalitajiet ta’ rappurtar u wara l-1 ta’ Ġunju 2015, f’format elettroniku biss. 
            
            
               Ir-rekwiżit li jiġi inkluż numru tal-viża fejn applikabbli fuq il-listi tal-Ekwipaġġ u l-Passiġieri jirriżulta mill-punt 3.1.2 tal-Anness VI tar-Regolament (KE) Nru 562/2006 tal-Parlament Ewropew u tal-Kunsill li jistabbilixxi Kodiċi Komunitarju dwar ir-regoli li jirregolaw il-moviment ta’ persuni minn naħa għal oħra tal-fruntiera (Kodiċi tal-Fruntieri ta’ Schengen) (inkluż fil-punt A.2 tal-Anness tad-Direttiva 2010/65/UE). 
            
            
               Għalhekk, ir-reviżjoni ġenerali tal-Konvenzjoni FAL se taffettwa d-Direttiva 2010/65/UE u r-Regolament (KE) Nru 562/2006.
            
         
         
            
               3.2 Emendi għar-Regolamenti 1 u 11 tal-Anness IV tal-MARPOL rigward ir-rekwiżiti taż-Żona Speċjali 
            
            
               Il-kwistjoni tal-eżistenza ta’ port adegwat hi kwistjoni li taqa’ taħt il-kompetenza esklussiva tal-UE skont l-Artikolu 4 tad-Direttiva 2000/59/KE tal-Parlament Ewropew u tal-Kunsill dwar il-faċilitajiet tal-akkoljenza fil-portijiet għall-iskart iġġenerat mill-bastimenti u għall-fdalijiet mill-merkanzija. L-impenn li jiġu pprovduti faċilitajiet tal-akkoljenza fil-portijiet hu konformi mal-Artikolu 12bis tar-Riżoluzzjoni MEPC.200(62) jaffettwa l-ambitu trattat f’dik id-Direttiva. Jekk jiġu adottati mill-OMI, l-abbozzi tal-emendi għall-MARPOL l-Anness IV biex jiġu ssettjati dati effettivi biex parti mill-Baħar Baltiku jiġi nominat bħala Żona Speċjali, ikollhom natura vinkolanti fuq l-Unjoni.
            
            
               3.3 Emendi għar-Regolament SOLAS II-2/13 rigward l-analiżi tal-evakwazzjoni għal vapuri tal-passiġġieri
            
            
               Ir-Regolament SOLAS II-2/13 jirregola l-kwistjoni tal-mezzi ta’ evakwazzjoni. L-emendi li jridu jiġu adottati fl-MSC 96, li jintroduċu bidliet fir-Regolament SOLAS II-2/13, se jaffettwaw il-liġi tal-UE, permezz tal-applikazzjoni tad-Direttiva 2009/45/KE dwar regoli u standards ta’ sigurtà għal vapuri tal-passiġġieri. L-Artikolu 6(2)(a)(i) jistabbilixxi li l-vapuri tal-passiġġieri l-ġodda tal-Klassi A għandhom jikkonformaw bis-sħiħ mar-rekwiżiti tal-Konvenzjoni SOLAS tal-1974, kif emendata. Barra minn hekk, id-Direttiva 2009/45/KE fiha regoli dettaljati dwar ir-rotot tal-evakwazzjoni fuq vapuri tal-passiġġieri ro-ro għal vapuri tal-Klassi B, Ċ u D, kif stabbilit fl-fil-parti B.6-1 tal-Parti B tal-Kapitolu II tal-Anness I.
            
            
               3.4Emendi għar-Regolament SOLAS II-2/18 li jikkonċernaw żoni għall-inżul ta' ħelikopter fuq vapuri tal-passiġġieri ro-ro għal vapuri ġodda flimkien mal-Kapitolu 17 il-ġdid fil-Kodiċi ta’ Sistemi ta’ Sikurezza kontra n-Nirien. 
            
            
               L-Unjoni, permezz tal-Kapitolu II-2 tal-Anness I tad-Direttiva 2009/45/KE, diġà adottat rekwiżiti dwar il-provvediment ta' żoni għall-inżul ta' ħelikopters. B'mod partikolari, ir-Regolament 18, il-parti B ta' dan il-kapitolu tistipula li "vapuri mgħammra bil-pjattaforma għall-ħelikopters għandhom jikkonformaw mar-rekwiżiti tar-Regolament 18 tal-Parti G tas-SOLAS il-Kapitolu II-2, kif rivedut fl-1 ta’ Jannar 2003". L-Artikolu 6(2)(a)(i) jistabbilixxi li l-vapuri tal-passiġġieri l-ġodda tal-Klassi A għandhom jikkonformaw bis-sħiħ mar-rekwiżiti tal-Konvenzjoni SOLAS tal-1974, kif emendata. B'riżultat ta' dan, ir-rekwiżiti stipulati fid-Direttiva 2009/45/KE dwar żoni għall-inżul ta' ħelikopter fuq bastimenti tal-passiġġieri ro-ro għal bastimenti ġodda se jkollhom bżonn jiġu riveduti f'każ li jiġu adottati l-emendi għar-Regolament SOLAS II-2/18.
            
            
               Barra minn hekk, il-Kapitolu II-2 tal-Parti A tar-Regolament 2 tal-Anness I tad-Direttiva 2009/45/KE japplika l-Kodiċi għal Sistemi ta’ Sikurezza kontra n-Nirien adottat bir-Riżoluzzjoni MSC.98(73), għal bastimenti tal-Klassi B, Ċ u D mibnija fl-1 ta’ Jannar 2003 jew wara. 
            
            
               Għalhekk, l-emendi tas-SOLAS u l-Kapitolu 17 il-ġdid tal-Kodiċi għal Sistemi ta’ Sikurezza kontra n-Nirien li jridu jiġu adottati fl-MSC 96 jistgħu jaffettwaw ir-rekwiżiti stipulati fid-Direttiva 2009/45/KE dwar iż-żoni għall-inżul ta' ħelikopters, billi titfassal kwalunkwe reviżjoni ta' dawn ir-regoli.
            
            
               3.5 Il-Kapitolu 8 rivedut tal-Kodiċi tas-Sistemi tas-Sikurezza kontra n-Nirien rigward bexxiexa awtomatiċi, sistemi tad-detezzjoni tan-nar u ta’ allarm f’każ ta’ nar
            
            
               Il-Kapitolu II-2 tal-Parti A tar-Regolament 8 tal-Anness I tad-Direttiva 2009/45/KE dwar tagħmir awtomatiku li jferrex l-ilma, sistemi ta’ detezzjoni ta’ nar u sistemi ta’ allarm f’każ ta’ nar jirrikjedi li tali sistemi jkunu kapaċi jaħdmu immedjatament f’kull ħin mingħajr il-ħtieġa li jħaddimhom l-ekwipaġġ. L-Artikolu 6(2)(a)(i) jistabbilixxi li l-vapuri tal-passiġġieri l-ġodda tal-Klassi A għandhom jikkonformaw bis-sħiħ mar-rekwiżiti tal-Konvenzjoni SOLAS tal-1974, kif emendata. 
            
            
               Barra minn hekk, il-Kapitolu II-2 tal-Parti A tar-Regolament 8 tal-Anness I tad-Direttiva 2009/45/KE japplika l-Kodiċi għal Sistemi ta’ Sikurezza kontra n-Nirien adottat bir-Riżoluzzjoni MSC.98(73), għal bastimenti tal-Klassi B, Ċ u D mibnija fl-1 ta’ Jannar 2003 jew wara. 
            
            
               Għalhekk, l-emendi tal-Kapitolu 8 tal-Kodiċi għal Sistemi ta’ Sikurezza kontra n-Nirien jaffettwaw il-liġi tal-UE permezz tal-applikazzjoni tad-Direttiva 2009/45/KE. 
            
            
               3.6 Emendi għall-Kodiċi tal-Programm Imtejjeb ta’ Kontroll (ESP, Enhanced Survey Programme) tal-2011
            
            
               Ir-Regolament (UE) Nru 530/2012 tal-Parlament u tal-Kunsill dwar l-introduzzjoni aċċellerata ta’ rekwiżiti ta’ buq doppju jew ta’ disinn ekwivalenti għal tankers taż-żejt b’buq wieħed għandu l-għan li jistabbilixxi skema aċċellerata għall-applikazzjoni ta’ rekwiżiti ta’ buq doppju jew ta’ disinn ekwivalenti ta’ MARPOL 73/78, kif definiti fl-Artikolu 3 ta’ dan ir-Regolament, għat-tankers taż-żejt li għandhom buq wieħed, u li jiġi pprojbit it-trasport lejn u minn portijiet tal-Istati Membri ta’ żejt tqil f’tankers taż-żejt b’buq wieħed.
            
            
               Dan ir-Regolament jagħmel l-applikazzjoni tal-Iskema ta' Valutazzjoni tal-Kundizzjoni tal-OMI (CAS) għat-tankers taż-żejt b’buq wieħed li għandhom aktar minn 15-il sena, obbligatorja. L-Artikolu 5 jeħtieġ li dawn it-tankers jikkonformaw mal-CAS, li mbagħad hija ddefinita fl-Artikolu 6 bħala l-Iskema ta' Valutazzjoni tal-Kundizzjoni adottata permezz tar-Riżoluzzjoni MEPC 94(46) tas-27 ta’ April 2001 kif emendata bir-Riżoluzzjoni MEPC 99(48) tal-11 ta’ Ottubru 2002 u bir-Riżoluzzjoni MEPC 112(50) tal-4 ta’ Diċembru 2003. Il-Programm ta’ Stħarriġ Imtejjeb matul stħarriġ ta’ Bastimenti ta' Tagħbija bl-Ingrossa u ta' Tankers taż-Żejt jispeċifika kif tagħmel din il-valutazzjoni intensifikata. Billi CAS tuża ESP bħala l-għodda biex tilħaq l-għan tagħha, kull bidla fl-ispezzjonijiet tal-ESP tkun applikabbli direttament u awtomatikament permezz tar-Regolament (UE) Nru 530/2012. Għalhekk, l-emendi li sejrin jiġu adottati fl-MSC 96, li jintroduċu bidliet fil-Kodiċi ESP, jaffettwaw il-liġi tal-UE, permezz tal-applikazzjoni tar-Regolament (UE) Nru 530/2012.
            
            
               3.7Sommarju
            
            
               Fid-dawl tar-rabta bejn l-emendi proposti u l-leġiżlazzjoni relevanti tal-UE kif stabbiliti hawn fuq, il-Kummissjoni tqis li l-adozzjoni tal-emendi msemmija hawn fuq u li mistennija jiġu adottati fil-FAL 40, fl-MEPC 69 u fl-MSC 96 jaqgħu taħt il-kompetenza esklussiva tal-UE, li l-Unjoni kisbet permezz tal-Artikolu 3(2) tat-TFUE, sakemm l-adozzjoni tal-istrumenti internazzjonali kkonċernati tkun taffettwa r-regoli komuni jew tibdel l-iskop tagħhom. 
            
            
               B'konsistenza ma’ każistika kkonsolidata tajjeb, anke jekk l-Unjoni mhijiex membru tal-OMI, l-Istati Membri mhumiex awtorizzati li jassumu obbligi li x’aktarx jaffettwaw regoli tal-UE promulgati biex jintlaħqu għanijiet tat-Trattati, sakemm dawn ma jkunux awtorizzati li jagħmlu dan permezz ta’ Deċiżjoni tal-Kunsill, fuq proposta mill-Kummissjoni.
            
            
               4.Konklużjoni
            
            
               Il-Kummissjoni għalhekk tipproponi Deċiżjoni tal-Kunsill dwar il-pożizzjoni li għandha tiġi adottata f’isem l-Unjoni Ewropea għall-emendi msemmija fil-paragrafi minn 1.1 sa 1.6 ta' hawn fuq li għandha tiġi adottata fl-40 sessjoni tal-Kumitat ta'  Faċilitazzjoni, fid-69 sessjoni tal-Kumitat tal-Protezzjoni tal-Ambjent Marin u fis-96 sessjoni tal-Kumitat tas-Sikurezza Marittima rispettivament.
                     
            
         
         
            
               2016/0048 (NLE)
            
            
               Proposta għal
            
            
               DEĊIŻJONI TAL-KUNSILL
            
            
               dwar il-pożizzjoni li trid tiġi adottata għan-nom tal-Unjoni Ewropea fl-Organizzazzjoni Marittima Internazzjonali waqt l-40 sessjoni tal-Kumitat ta’ Faċilizzazzjoni, id-69 sessjoni tal-Kumitat tal-Protezzjoni tal-Ambjent tal-Baħar u s-96 sessjoni tal-Kumitat tas-Sigurtà Marittima dwar l-adozzjoni tal-emendi għall-Konvenzjoni ta’ Faċilizzazzjoni MARPOL l-Anness IV, ir-Regolamenti SOLAS II-2/13 u II-2/18, il-Kodiċi ta’ Sistema ta’ Sikurezza kontra n-Nirien u l-Kodiċi ta’ Programm Imtejjeb ta’ Kontroll tal-2011 
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 100(2) u l-Artikolu 218(9) tiegħu,
            
            
               Wara li kkunsidra l-proposta mill-Kummissjoni Ewropea,
            
            
               Billi:
            
            
               (1)L-azzjoni mill-Unjoni Ewropea fis-settur tat-trasport marittimu għandu jkollha l-għan li ttejjeb is-sikurezza marittima u tipproteġi l-ambjent marin.
            
            
               (2)Il-Kumitat ta’ Faċilitazzjoni (FAL) tal-Organizzazzjoni Marittima Internazzjonali (OMI) waqt id-39 sessjoni tiegħu, approva l-emendi għall-Konvenzjoni ta' Faċilitazzjoni. Dawk l-emendi huma mistennija li jiġu adottati fl-40 sessjoni tal-FAL, li se ssir f'April 2016. 
            
            
               (3)Il-Kumitat tal-Ħarsien tal-Ambjent Marin (MEPC) tal-OMI waqt it-68 sessjoni tiegħu ddeċieda li rċieva biżżejjed notifiki skont ir-Regolament 12bis tal-MARPOL l-Anness IV biex parti mill-Baħar Baltiku jiġi nnominat bħala Żona Speċjali b’tali mod li tkun tista’ tiġi stabbilita d-data effettiva għad-dħul fis-seħħ ta’ tali nomina stabbilita fir-Regolament 11.3 tal-Anness IV għal dik iż-Żona Speċjali. L-MEPC 68 ikkonkludiet li jkun hemm bżonn ta’ emendi għall-MARPOL l-Anness IV, ir-Regolamenti 1 u 11, biex dak il-porzjon taż-żona speċjali jidħol fis-seħħ u għalhekk għandhom jiġu proposti emendi għall-MARPOL l-Anness IV. Dawk l-emendi huma mistennija li jiġu adottati fid-69 sessjoni tal-MEPC, li se ssir f'April 2016. 
            
            
               (4)Il-Kumitat għas-Sigurtà Marittima (MSC) tal-OMI waqt il-95 sessjoni tiegħu approva emendi għar-Regolamenti SOLAS II-2/13 u II-2/18, il-Kodiċi Internazzjonali għas-Sistemi ta’ Sikurezza kontra n-Nirien (Kodiċi FSS) u l-Kodiċi tal-Programm Imtejjeb tal-Kontroll tal-2011 (Kodiċi ESP). Dawk l-emendi huma mistennija jiġu adottati fis-96 sessjoni tal-MSC, li se ssir f’Mejju 2016.
            
            
               (5)Ir-reviżjoni ġenerali tal-Konvenzjoni FAL timmodernizza d-dispożizzjonijiet tagħha, waqt li tikkunsidra żviluppi fil-qasam tat-trażmissjoni tal-informazzjoni u d-data b’mezzi elettroniċi u l-kunċett ta’ "single window". Hi tintroduċi miżuri partikolari ta’ relevanza għall-Unjoni Ewropea rigward iż-żieda ta’ numri tal-viża fil-listi ta’ passiġieri iżda mhux fil-listi tal-ekwipaġġ u d-dritt tal-awtoritajiet li jagħmlu mandatorju s-sottomissjonijiet tal-formoli b’mod elettroniku. L-Artikoli 5 u 7 tad-Direttiva 2010/65/UE tal-Parlament u tal-Kunsill
                  2
                jistabbilixxu li wara l-1 ta’ Ġunju 2015, il-formalitajiet ta’ rappurtar għall-bastimenti li jkunu waslu jew li jkunu qed jitilqu minn portijiet tal-Istati Membri għandhom jiġu aċċettati biss f’format elettroniku permezz ta’ "single window" u li l-Istati Membri għandhom jaċċettaw formoli FAL bil-miktub għas-sodisfazzjon ta’ formalitajiet ta’ rappurtar sa dik id-data. Wara l-1 ta’ Ġunju 2015, l-informazzjoni miksuba skont att legali tal-Unjoni trid tiġi pprovduta f’format elettroniku. Ir-rekwiżit li jiġi inkluż numru tal-viża fejn japplika fil-listi tal-ekwipaġġ u l-passiġġieri jirriżulta mill-punt 3.1.2 tal-Anness VI tar-Regolament (KE) Nru 562/2006 tal-Parlament Ewropew u tal-Kunsill
                  3
               . Dawn ir-rekwiżiti jimponu obbligi iktar stretti mir-regoli relevanti previsti mill-Konvenzjoni FAL u jirrappreżentaw differenza fi ħdan it-tifsira tal-Artikolu VIII ta’ dik il-Konvenzjoni. Għalhekk l-Istati Membri bħala Partijiet Kontraenti għall-Konvenzjoni FAL għandhom jinnotifikaw din id-differenza lill-OMI.
            
            
               (6)L-emendi għall-MARPOL l-Anness IV huma maħsubin biex jipprovdu l-qafas legali biex jiġi implimentat il-ftehim mill-MEPC 68 li ġew riċevuti biżżejjed notifiki skont id-disponibilità tal-faċilitajiet tal-akkoljenza fil-portijiet biex jippermettu li jidħlu fis-seħħ id-dispożizzjonijiet ta’ Żona Speċjali tal-Baħar Baltiku u li għalhekk, jistgħu jiġu stabbiliti d-dati effettivi għad-dħul fis-seħħ tan-nomina ta’ parti mill-Baħar Baltiku bħala Żona Speċjali skont dawn in-notifiki. L-Artikolu 4 tad-Direttiva 2000/59/KE tal-Parlament Ewropew u tal-Kunsill
                  4
                ikopri l-kwistjoni tad-disponibilità ta’ faċilitajiet tal-akkoljenza fil-portijiet, li hi koperta wkoll bl-Artikolu 12bis tar-Riżoluzzjoni MEPC.200(62), għall-iskop li jitnaqqas ir-rimi ta’ skart iġġenerat mill-bastimenti u fdalijiet mill-merkanzija fil-baħar, b’mod speċjali rimi illegali, minn bastimenti li jużaw portijiet fl-Unjoni. 
            
            
               (7)L-emendi għar-Regolament SOLAS II-2/13 se jintroduċu rekwiżiti għall-evalwazzjoni ta’ rotot ta’ evakwazzjoni permezz ta’ analiżi tal-evakwazzjoni kmieni fil-proċess tad-disinn, li se japplikaw għal bastimenti tal-passiġieri ro-ro u bastimenti tal-passiġġieri oħrajn li jġorru iktar minn 36 passiġġier. L-Artikolu 6(2)(a)(i) tad-Direttiva 2009/45/KE tal-Parlament Ewropew u tal-Kunsill
                  5
                jistabbilixxi li l-vapuri tal-passiġġieri l-ġodda tal-Klassi A għandhom jikkonformaw bis-sħiħ mar-rekwiżiti tal-Konvenzjoni SOLAS tal-1974, kif emendata. Barra minn hekk, id-Direttiva 2009/45/KE fiha regoli dettaljati dwar ir-rotot tal-evakwazzjoni fuq vapuri tal-passiġġieri ro-ro għal vapuri tal-Klassi B, Ċ u D, kif stabbilit fil-paragrafu 6-1 tal-Parti B tal-Kapitolu II tal-Anness I. 
            
            
               (8)L-emendi tar-Regolament SOLAS II-2/18 li jikkonċernaw żoni għall-inżul ta' ħelikopter fuq vapuri tal-passiġġieri ro-ro ġodda sejrin jagħmlu d-dispożizzjonijiet taċ-Ċirkolari tal-OMI MSC.1/Circ.1431 tal-31 ta' Mejju 2012 dwar Linji Gwida għall-approvazzjoni ta' tagħmir għat-tifi tan-nar bir-ragħwa għall-ħelikopters obbligatorji. Ir-Regolament 18, il-Parti B, il-Kapitolu II-2 tal-Anness I tad-Direttiva 2009/45/KE jistipula li bastimenti mgħammra bil-pjattaforma għall-ħelikopters għandhom jikkonformaw mar-rekwiżiti tar-regolament SOLAS kif rivedut fl-1 ta’ Jannar 2003 li issa huma mistennija li jiġu emendati. 
            
            
               (9)Il-Kapitolu 8 rivedut tal-Kodiċi għal Sistemi ta' Sikurezza kontra n-Nirien (FSS) jistabbilixxi li għandha tingħata attenzjoni speċjali għall-ispeċifikazzjoni tal-kwalità tal-ilma fornut mill-manifattur tas-sistema biex tiġi pprevenuta l-korrużjoni interna u s-sadd intern tal-bexxiexi. L-Artikolu 6(2)(a)(i) tad-Direttiva 2009/45/KE tal-Parlament Ewropew u tal-Kunsill jistabbilixxi li l-vapuri tal-passiġġieri l-ġodda tal-Klassi A għandhom jikkonformaw bis-sħiħ mar-rekwiżiti tal-Konvenzjoni SOLAS tal-1974, kif emendata, li tinkorpora l-Kodiċi FSS kif magħmul obbligatorju skont is-SOLAS bir-riżoluzzjoni tal-OMI MSC.99(73). Barra minn hekk, id-Direttiva 2009/45/KE tal-Parlament Ewropew u l-Kunsill fiha regoli dettaljati fuq it-Tifi tan-Nar għal vapuri tal-Klassi B, Ċ u D, kif stabbilit fl-Anness I, Kapitolu II-2, Parti A, paragrafi 4.5 u 4.8.
            
            
               (10)Il-Kapitolu 17 il-ġdid fil-Kodiċi FSS se jelenka iktar l-ispeċifikazzjonijiet tat-tagħmir għat-tifi tan-nar bir-ragħwa għall-protezzjoni tal-faċilitajiet tal-ħelikopters kif stabbilit bil-Kapitolu II-2 tas-SOLAS. L-Artikolu 6(2)(a)(i) tad-Direttiva 2009/45/KE tal-Parlament Ewropew u tal-Kunsill jistabbilixxi li l-vapuri tal-passiġġieri l-ġodda tal-Klassi A għandhom jikkonformaw bis-sħiħ mar-rekwiżiti tal-Konvenzjoni SOLAS tal-1974, kif emendata, li tinkorpora l-Kodiċi FSS kif magħmul obbligatorju skont is-SOLAS bir-riżoluzzjoni tal-OMI MSC.99(73). Barra minn hekk, id-Direttiva 2009/45/KE fiha regoli dettaljati dwar ir-rekwiżiti speċjali għal faċilitajiet tal-ħelikopters għal vapuri tal-Klassi B, Ċ u D, kif stabbilit fil-paragrafu 18 tal-Parti B tal-Kapitolu II tal-Anness I. 
            
            
               (11)L-emendi għall-Kodiċi ESP 2011 huma maħsubin biex jarmonizzaw l-użu ta’ termini relatati ma’ organizzazzjonijiet rikonoxxuti. L-Artikoli 5 u 6 tar-Regolament (UE) Nru 530/2012 tal-Parlament Ewropew u tal-Kunsill
                  6
                jagħmlu l-applikazzjoni tal-Iskema ta' Valutazzjoni tal-Kundizzjoni tal-OMI (CAS) għat-tankers taż-żejt b'buq wieħed li jkollhom aktar minn 15-il sena, obbligatorja. Il-Programm ta' Spezzjonijiet Imtejjeb matul kontrolli ta' Bastimenti tat-Tagħbija bl-Ingrossa u ta' Tankers taż-Żejt jew il-Programm ta' Stħarriġ Imtejjeb (ESP) jispeċifika kif issir din il-valutazzjoni intensifikata. Billi l-CAS tuża l-ESP bħala għodda biex tikseb l-għan tagħha, kwalunkwe bidla fl-ispezzjonijiet ESP se tkun applikabbli awtomatikament permezz tar-Regolament (UE) Nru 530/2012.  
            
            
               (12)L-Unjoni la hija Membru tal-OMI u lanqas hija parti kontraenti għall-konvenzjonijiet u l-kodiċijiet ikkonċernati. Huwa għalhekk meħtieġ li l-Kunsill jawtorizza lill-Istati Membri jesprimu l-pożizzjoni tal-Unjoni u jesprimu l-kunsens tagħhom li jintrabtu b’dawn l-emendi.
            
         
         
            
               ADOTTA DIN ID-DEĊIŻJONI: 
            
            
               Artikolu 1
            
            
               1.Il-pożizzjoni tal-Unjoni fl-40 sessjoni tal-Kumitat ta' Faċilitazzjoni tal-OMI għandha tkun li taqbel mal-adozzjoni tal-emendi għall-Konvenzjoni ta’ Faċilitazzjoni kif stabbiliti f’Anness 1 tad-Dokument tal-OMI FAL 39/16.
            
            
               2.Fejn ikun applikabbli, l-Istati Membri għandhom jagħmlu n-notifika meħtieġa mill-Artikolu VIII tal-Konvenzjoni FAL lis-Segretarju Ġenerali tal-OMI rigward l-emendi msemmija fil-paragrafu 1 kemm jista’ jkun malajr wara d-dħul fis-seħħ ta' dawk l-emendi.
            
            
                 
            
            
               Artikolu 2
            
            
               Il-pożizzjoni tal-Unjoni fid-69 sessjoni tal-Kumitat tal-Protezzjoni tal-Ambjent tal-Baħar tal-OMI għandha tkun waħda li taqbel mal-adozzjoni tal-emendi tal-Anness VI tal-MARPOL, ir-Regolamenti 1 u 11 kif stabbilit fl-Anness tad-Dokument tal-OMI MEPC 69/3/3. 
            
            
               Artikolu 3
            
            
               Il-pożizzjoni tal-Unjoni fis-96 sessjoni tal-Kumitat għas-Sigurtà Marittima tal-OMI għandha tkun waħda li taqbel mal-adozzjoni tal-emendi segwenti:
            
            
               –Għar-Regolament SOLAS II-2/13 kif stabbilit fl-Anness 14 tad-Dokument tal-OMI MSC 95/22/add.2.
            
            
               –Għar-Regolament SOLAS II-2/18 kif stabbilit fl-Anness 2 tad-Dokument tal-OMI SSE 2/20.
            
            
               –Għall-Kapitolu 8 tal-Kodiċi ta’ Sistemi għas-Sikurezza kontra n-Nirien kif stabbiliti fil-punt 1 tal-Anness 18 tad-Dokument tal-OMI 95/22/add.2.
            
            
               –Għall-Kapitolu 17 tal-Kodiċi ta’ Sistemi għas-Sikurezza kontra n-Nirien kif stabbiliti fil-punt 2 tal-Anness 18 tad-Dokument tal-OMI 95/22/add.2.
            
            
               –Għall-Kodiċi tal-Programm ta’ Stħarriġ Imtejjeb tal-2011 kif stabbilit fl-Anness 15 tad-Dokument tal-OMI 95/22/add.2.
            
            
               Artikolu 4
            
            
               1.Il-pożizzjoni tal-Unjoni kif stipulata fl-Artikoli 1(1), 2 u 3 għandha tiġi espressa mill-Istati Membri li huma membri tal-OMI billi jaġixxu b’mod konġunt fl-interess tal-Unjoni.
            
            
               2.Jista’ jsir qbil dwar bidliet formali u minuri fil-pożizzjoni msemmija fl-Artikoli 1, 2 u 3 mingħajr ma jkun hemm għalfejn tiġi emendata l-pożizzjoni.
            
            
               Artikolu 5
            
            
               L-Istati Membri huma bil-preżenti awtorizzati jagħtu l-kunsens tagħhom li jintrabtu, fl-interess tal-Unjoni, bl-emendi msemmija fl-Artikoli 1, 2 u 3.
            
            
               Artikolu 6
            
         
         
            
               Din id-Deċiżjoni hija indirizzata lill-Istati Membri.
            
            
            
               Magħmul fi Brussell,
            
            
               
               
                     Il-President
               
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  Id-Deċiżjoni tal-Kunsill 2014/280/UE dwar il-pożizzjoni li trid tiġi adottata f’isem l-Unjoni Ewropea fl-Organizzazzjoni Marittima Internazzjonali waqt it-93 sessjoni tal-Kumitat tas-Sigurtà Marittima dwar l-adozzjoni tal-emendi tar-Regolamenti SOLAS II-1/29, II-2/3, 2/9.7, 2/13.4, 2/18, III/20, il-Kodiċi tat-Tagħmir ta’ Salvataġġ u l-Kodiċi tal-Programm ta’ Stħarriġ Imtejjeb ta' Kontroll tal-2011 (ĠU L 145, 16.5.2014, p. 40). 
               
               
                  
                     (2)
                  Id-Direttiva tal-Parlament Ewropew u tal-Kunsill 2010/65/UE tal-20 ta' Ottubru 2010 dwar il-formalitajiet ta' rappurtar għal bastimenti li jaslu fi u/jew jitilqu minn portijiet tal-Istati Membri u li tħassar id-Direttiva 2002/6/KE (ĠU L 283, 29.10.2010, p. 1).
               
               
                  
                     (3)
                  Ir-Regolament (KE) Nru 562/2006 tal-Parlament Ewropew u tal-Kunsill tal-15 ta' Marzu 2006 li jistabbilixxi Kodiċi Komunitarju dwar ir-regoli li jirregolaw il-moviment ta’ persuni minn naħa għal oħra tal-fruntiera (Kodiċi tal-Fruntieri ta' Schengen) (ĠU L 105, 13.4.2006, p. 1).
               
               
                  
                     (4)
                  Id-Direttiva 2000/59/KE tal-Parlament Ewropew u tal-Kunsill tas-27 ta' Novembru 2000 dwar il-faċilitajiet tal-akkoljenza fil-portijiet għall-iskart iġġenerat mill-bastimenti u għall-fdalijiet mill-merkanzija (ĠU L 332, tat-28.12.2000, p. 81).
               
               
                  
                     (5)
                  Id-Direttiva Nru 2009/45/KE tal-Parlament Ewropew u tal-Kunsill tas-6 ta’ Mejju 2009 dwar regoli u standards ta’ sigurtà għal vapuri tal-passiġġieri (ĠU L 163, 25.6.2009, p. 1).
               
               
                  
                     (6)
                  Ir-Regolament (UE) Nru 530/2012 tal-Parlament Ewropew u tal-Kunsill tat-13 ta' Ġunju 2012 dwar l-introduzzjoni aċċellerata ta' rekwiżiti ta' buq doppju jew ta' disinn ekwivalenti għal tankers taż-żejt b'buq wieħed (ĠU L 172, 30.6.2012, p. 3).